Diari Oficial de la Generalitat Valenciana


Sumari del DOGV 2253, del 26-04-1994 (1994/800504)

ORDRE de 14 d'abril de 1994, de la Conselleria d'Agricultura, Pesca i Alimentació, per la qual s'estableixen ajudes a la instal.lació de centres pilot en el tractament de purines.
-----------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/04/14/(1)/dof/vci/html**

### Dades del document

Número de DOGV
:   2253

Data del DOGV
:   26-04-1994

Secció del DOGV
:   DISPOSICIONS GENERALS

Número del document
:   1994/800504


Data del document
:   14-04-1994

Organisme emissor
:   Conselleria d'Agricultura, Pesca i Alimentació

Tipus de document
:   Ordre

ORDRE de 14 d'abril de 1994, de la Conselleria d'Agricultura, Pesca i Alimentació, per la qual s'estableixen ajudes a la instal·lació de centres pilot en el tractament de purines. [94/2499]  
El maneig a què se sotmeten els porcs explotats en règim intensiu implica la producció de grans quantitats de llots residuals o purines. El sistema tradicional d'utilització d'aquests residus ha estat utilitzar-los com a fertilitzants.  
En algunes comarques de la Comunitat Valenciana, la concentració de la producció porcina genera quantitats importants de purines, l'ús indiscriminat de les quals pot implicar que els sòls de conreu no les assimilen i provocar la sobresaturació de determinats components o l'eutrofització de les aigües.  
La Conselleria d'Agricultura, Pesca i Alimentació, conscient de la dificultat d'implantar aquestes tecnologies, pretén establir ajudes a la instal·lació de nous sistemes de tractament de purines. Després d'un seguiment de cada projecte, es podrà avaluar la possible rendibilitat de la inversió i promoure'n l'ús en altres explotacions.  
Per això, vista la proposta de la Direcció General de Producció Agrària i Pesca, i fent ús de les facultats que tinc atribuïdes,  
ORDENE  
Article primer  
Aquesta ordre té com a objectiu establir una línia d'ajudes als titulars d'explotacions porcines, situades en la Comunitat Valenciana, que construesquen centres d'emmagatzematge i tractament de purines basats en noves tecnologies que apareguen en el mercat.  
Article segon  
Seran beneficiaris de les ajudes regulades en aquesta ordre els titulars d'explotacions porcines inscrites en el Registre Oficial d'Explotacions Porcines, creat per l'Ordre de 5 de juliol de 1985, de la Conselleria d'Agricultura i Pesca. A més, caldrà que tinguen la cartilla d'explotació ramadera actualitzada i complir els programes sanitaris establerts per la Conselleria d'Agricultura, Pesca i Alimentació, o els que puga establir.  
Tindran accés preferent a aquesta línia d'ajudes els grups de titulars que, complint els requisits del paràgraf anterior, es constituesquen com a tals per a la instal·lació d'aquests centres, o els que ja estiguen constituïts, si entre les seues finalitats es troba aquesta.  
Article tercer  
Les ajudes que s'estableixen en aquesta normativa estaran dirigides a la projecció, la construcció i la posada en funcionament de centres d'emmagatzematge i tractament de purines basats en la utilització de tecnologies novedoses en el camp valencià. Es considerarà com a nova tecnologia la que faça menys de dos anys que estiga implantada en qualsevol explotació situada en la Comunitat Valenciana.  
Quan el producte final obtingut en el procés s'haja d'utilitzar com a adob orgànic dels sòls, la instal·lació disposarà d'un dipòsit que permeta emmagatzemar, durant sis mesos de funcionament normal, el volum total generat per l'explotació o les explotacions que l'utilitzaran.  
Article quart  
Les sol·licituds es formalitzaran en una instància emplenada adequadament, subscrita pels titulars de les explotacions porcines, i es dirigiran al director general de Producció Agrària i Pesca mitjançant la presentació en els Serveis Territorials de la Conselleria d'Agricultura, Pesca i Alimentació.  
El termini de presentació de sol·licituds acabarà el dia 31 de maig de cada any.  
La sol·licitud s'haurà de registrar abans d'iniciar l'obra civil i s'hi acompanyarà la documentació següent:  
a) Còpia del DNI o CIF.  
b) Còpia de les cartilles ramaderes actualitzades.  
c) Memòria descriptiva de la nova tecnologia que es pretén implantar.  
d) Pressupost detallat de les obres que s'han de realitzar, amb un calendari d'inversions.  
e) Compromís de permetre el seguiment i l'avaluació tècnico-econòmica de la instal·lació per part de tècnics de la Conselleria d'Agricultura, Pesca i Alimentació.  
f) En el cas de grups, el compromís per escrit d'executar el projecte i fer-se responsables de tots els productes generats en la instal·lació, signat per tots els integrants.  
g) Compromís que la capacitat de tractament del centre d'emmagatzematge o tractament no implicarà un increment de la producció porcina.  
Article cinquè  
Les ajudes es concediran per un import global de 20 milions de pessetes per a l'exercici pressupostari de 1994, a càrrec de la línia 707/000/94, de millora de la producció animal, del programa 714.20, Ordenació i Millora de les Produccions Agràries.  
La quantia màxima de l'ajuda concedida serà, amb caràcter general, del 30 per cent del valor de la inversió. Quan l'execució la realitze un grup de ramaders en comú, serà del 35 per cent del valor de la inversió. Amb aquesta finalitat, es considerarà inversió les despeses justificades derivades de la projecció, construcció i posada en funcionament de la instal·lació. No obstant això, la subvenció màxima que es concedirà no podrà ultrapassar la quantitat de tres milions de pessetes per beneficiari, quan l'obra la promoga un únic titular, i de nou milions de pessetes per sol·licitud, quan la promoguen, almenys, tres titulars.  
Article sisè  
La concessió i la denegació de les ajudes correspondrà al director general de Producció Agrària i Pesca. Per a la concessió de la subvenció es tindran en consideració els criteris de preferència següents:  
- Nombre de caps de ramat inclosos en el centre.  
- Problemàtica ambiental plantejada per les purines en l'àrea d'influència del centre.  
- Execució del projecte per part d'un grup de productors constituït per a l'efecte.  
El sol·licitant tindrà un termini d'un any per a posar en funcionament la instal·lació, a partir de la notificació de la concessió de l'ajuda. L'incompliment d'aquest termini podrà implicar la resolució de l'expedient, amb la comunicació prèvia a la persona interessada.  
Article setè  
L'avaluació i el seguiment de l'aplicació correcta de les ajudes concedides, l'efectuarà la Direcció General de Producció Agrària i Pesca. Aquesta disposarà d'un termini de sis mesos per a resoldre les sol·licituds presentades. No obstant això, la manca de resolució expressa en aquest termini suposarà la desestimació de l'ajuda.  
Per al pagament de la subvenció, el sol·licitant haurà de comunicar a la direcció territorial respectiva l'acabament de les obres, amb l'acompanyament del projecte de l'obra civil, visat pel col·legi oficial corresponent, la llicència d'obres de l'ajuntament del municipi en què se situe el centre i els justificants de les despeses efectuades.  
Els beneficiaris de les ajudes procediran al reintegrament de les quantitats percebudes i se'ls exigirà l'interès de demora des del moment del pagament de la subvenció, en els casos següents:  
a) Incompliment de la presentació del projecte, la llicència o els justificants de pagaments, la no comunicació de l'acabament de les obres en el termini establert i la no execució de les obres segons el projecte presentat.  
b) Obteniment de la subvenció sense reunir les condicions que s'hi requereixen.  
c) Incompliment de la finalitat per a la qual es va concedir la subvenció, a la vista de l'absència o l'aplicació deficient del programa sanitari i tecnològic proposat.  
d) Incompliment de les condicions imposades als beneficiaris amb motiu de la concessió de la subvenció.  
DISPOSICIONS FINALS  
Primera  
Es faculta la Direcció General de Producció Agrària i Pesca perquè dicte les disposicions necessàries per a l'aplicació d'aquesta ordre.  
Segona  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
Valencia, 14 d'abril de 1994  
El conseller d'Agricultura, Pesca i Alimentació,  
JOSÉ MARíA COLL COMIN


Còpia Permalink ELI